**Deleģēšanas līgums Nr. \_\_\_\_\_\_\_\_\_**

**par būvspeciālistu kompetences novērtēšanu un patstāvīgās prakses uzraudzību**

Rīgā Dokumenta datums ir Puses pēdējā

elektroniskā paraksta un tā laika zīmoga datums

**Ekonomikas ministrija** (turpmāk – Ministrija), kuras vārdā saskaņā ar Ministru kabineta 2020. gada 22. septembra noteikumu Nr.588 „Ekonomikas ministrijas nolikums” 2. punktu un Valsts pārvaldes iekārtas likuma 45.panta pirmo daļu rīkojas, ekonomikas ministrs **Viktors Valainis**, no vienas puses, un

**\_\_\_\_\_\_\_\_\_\_\_\_\_\_\_\_** (turpmāk – Biedrība), kas reģistrēta Latvijas Republikas Uzņēmumu reģistrā\_\_\_\_\_\_\_\_\_\_\_\_, vienotais reģistrācijas Nr. \_\_\_\_\_\_\_\_\_\_\_\_\_\_\_\_, juridiskā adrese: \_\_\_\_\_\_\_\_\_\_\_\_\_\_\_\_\_\_\_\_\_\_\_\_, ko \_\_\_\_\_\_\_\_\_\_\_\_\_\_\_\_\_\_ pārstāv \_\_\_\_\_\_\_\_\_\_\_\_\_\_\_\_\_**,** no otras puses

(turpmāk tekstā abi kopā vai katrs atsevišķi attiecīgi arī – Puses vai Puse), pamatojoties uz Valsts pārvaldes iekārtas likuma 40. panta otro daļu, Būvniecības likuma 13. panta trīspadsmito daļu, Ministru kabineta 2018. gada 20. marta noteikumu Nr.169 „Būvspeciālistu kompetences novērtēšanas un patstāvīgās prakses uzraudzības noteikumi” (turpmāk – Noteikumi)2.1. apakšpunktu un Ministrijas 2018. gada 23. augusta rīkojumu Nr.2.17-1/2018/52 “Par vadlīniju un prasību apstiprināšanu būvspeciālistu kompetences pārbaudes iestādēm, un to publiskošanu” (turpmāk – Rīkojums) noslēdz šādu līgumu (turpmāk – Līgums):

**1. Līguma priekšmets**

1.1. Ministrija uzdod un Biedrība apņemas atbilstoši Valsts pārvaldes iekārtas likumam, Noteikumu prasībām un Līguma noteikumiem nodrošināt būvspeciālistu kompetences novērtēšanu un patstāvīgās prakses uzraudzību šādās būvniecības jomās būvinženiera vai saistītās inženierzinātnes profesijas specialitātēs un darbības sfērās (turpmāk – valsts pārvaldes uzdevums):

1.1.1. \_\_\_\_\_\_\_\_\_\_\_\_\_\_\_\_\_\_\_\_;

1.1.2. \_\_\_\_\_\_\_\_\_\_\_\_\_\_\_\_\_\_\_\_:

1.2. Biedrība, veicot Līgumā noteiktos uzdevumus, atrodas Ministrijas funkcionālā padotībā. Valsts pārvaldes uzdevuma izpildi veic Valsts aģentūras “Latvijas Nacionālais akreditācijas birojs” akreditēta Biedrības atsevišķa struktūrvienība – \_\_\_\_\_\_\_\_\_\_\_\_\_\_\_ (turpmāk – KPI).

1.3. Biedrībai nav tiesību Līgumā noteikto uzdevumu deleģēt citai privāto tiesību juridiskai personai.

1.4. Biedrība un KPI apliecina, ka tai ir zināms Rīkojuma saturs.

1.5. Gadījumā, ja Ministrija veic grozījumus Noteikumos vai Rīkojumā, KPI ir pienākums aktualizēt Līguma 4.1. apakšpunktā noteiktos dokumentus un trīs mēnešu laikā saskaņot tos ar Ministriju.

1.6. KPI veic valsts pārvaldes uzdevuma izpildi atbilstoši spēkā esošajiem būvniecību un būvspeciālistu kompetences novērtēšanu un patstāvīgās prakses uzraudzību reglamentējošajiem normatīvajiem aktiem, kā arī saskaņā ar Rīkojumu.

1.7. KPI valsts pārvaldes uzdevuma izpildes ietvaros nodrošina kompetences novērtēšanu un patstāvīgās prakses uzraudzību atbilstoši Noteikumos noteiktajam apjomam.

1.8. Biedrībai, pildot valsts pārvaldes uzdevumu, ir tiesības saņemt samaksu par būvspeciālistu kompetences novērtēšanu un patstāvīgās prakses uzraudzību Līgumā noteiktajā kārtībā, kā arī Noteikumos un atbilstošajos Ministru kabineta noteikumos par valsts pārvaldes uzdevuma izpildes ietvaros sniegto maksas pakalpojumu cenrādī noteiktajā apmērā.

1.9. KPI ir tiesības izveidot būvspeciālista praktiskās pieredzes klasifikatoru.

**2. Valsts pārvaldes uzdevuma izpildei noslēdzamie papildus līgumi un sākotnēji iesniedzami dokumenti**

2.1. Biedrībai ir pienākums 10 darba dienu laikā, no Līguma abpusējas parakstīšanas dienas, noslēgt vai uzturēt spēkā iepriekš noslēgtu:

2.1.1. līgumu ar nacionālās standartizācijas institūciju SIA “Latvijas standarts” par Latvijas standartu tiešsaistes lasītavas abonēšanu priekš būvspeciālistiem saskaņā ar Noteikumiem;

2.1.2. līgumu ar Būvniecības valsts kontroles biroju par Būvniecības informācijas sistēmas lietošanu;

2.2. Biedrība viena mēneša laikā no Līguma abpusējas parakstīšanas dienas iesniedz Ministrijai:

2.2.1. Biedrības civiltiesiskās atbildības apdrošināšanas polises kopiju par summu vismaz 100 000 euro apmērā. Šajā apakšpunktā minētajai apdrošināšanai ir jābūt spēkā visā valsts pārvaldes uzdevuma izpildes laikā (Līguma 12.1. apakšpunkts), kā arī:

2.2.1.1. jāsedz visi finansiālie zaudējumi (minētā limita apmērā), kurus KPI, pildot valsts pārvaldes uzdevumu, ar savu prettiesisko rīcību vai lēmumu ir nodarījis;

2.2.1.2. jāparedz pagarinātais zaudējumu pieteikšanas periods uz diviem gadiem;

2.2.2. neatsaucamu pirmā pieprasījuma beznosacījumu garantijas 10 000 *euro* apmērā apdrošināšanas līguma kopiju vai kredītiestādes pirmā pieprasījuma beznosacījumu garantiju 10 000 *euro* apmērā, kas noslēgta uz visu Līguma darbības laiku. Pirmā pieprasījuma beznosacījumu garantija par labu Ministrijai iestājas, ja Biedrība pārtrauc valsts deleģētā uzdevuma izpildi vai ja Ministrija atsauc valsts pārvaldes uzdevuma deleģējumu saskaņā ar Līguma 12.7. apakšpunktu.

2.3. Ja Līguma 2.2.1. apakšpunktā minētā civiltiesiskās atbildības apdrošināšanas polise vai 2.2.2.apakšpunktā minētā pirmā pieprasījuma beznosacījumu garantija ir spēkā uz mazāku laiku par valsts pārvaldes uzdevuma izpildes laiku, tad Biedrībai viena mēneša laikā pēc iepriekšējās civiltiesiskās atbildības apdrošināšana polises pirmā pieprasījuma beznosacījumu garantijas spēkā esamības termiņa beigām ir jāiesniedz Ministrijā jauna Biedrības civiltiesiskās atbildības apdrošināšanas polises kopija vai pirmā pieprasījuma beznosacījumu garantija.

2.4. Līguma 2.2.2. apakšpunktā noteiktā garantija neiestājas, ja deleģēto funkciju nodod citai institūcijai ar normatīvo tiesību aktu.

**3. Valsts pārvaldes uzdevuma izpildes izvērtēšana un audits**

3.1. KPI Līguma darbības laikā izpilda šādus kvantitatīvos rādītājus:

3.1.1. katru gadu ir veicis padziļinātās patstāvīgās prakses pārbaudes 1% būvspeciālistu no kopējā KPI valsts pārvaldes uzdevuma izpildes ietvaros uzraugāmo būvspeciālistu skaita katrā darbības sfērā, bet ne mazāk kā vienam būvspeciālistam katrā darbības sfērā;

3.1.2. ne retāk kā reizi piecos gados veicis Noteikumu 40.punktā minēto būvspeciālistu pārbaudi;

3.1.3. visi pretendentu iesniegumi būvspeciālista sertifikāta iegūšanai vai darbības sfēru pievienošanai ir izskatīti normatīvajos aktos noteiktajos termiņos, pieņemot normatīvajos aktos noteiktos lēmumus.

3.2. KPI Līguma darbības laikā izpilda šādus kvalitatīvos rādītājus:

3.2.1. KPI lēmumus izdod normatīvajos aktos noteiktajos termiņos;

3.2.2. Ministrija vienas administratīvās lietas ietvaros nav atkārtoti atcēlusi valsts pārvaldes uzdevuma izpildes ietvaros KPI izdotu administratīvo aktu;

3.2.3. Ministrija viena kalendārā gada laikā nav atcēlusi vairāk par četriem KPI izdotiem administratīvajiem aktiem, kuri, pildot valsts pārvaldes uzdevumu, ir izdoti būvspeciālistu uzraudzības ietvaros (izskatot sūdzības par būvspeciālistiem vai veiktās pārbaudes ietvaros).

3.3. Ministrija reizi gadā izvērtē KPI darbību pēc:

3.3.1. Līgumā noteikto KPI pienākumu faktiskās izpildes un kvalitātes;

3.3.2. Līguma 3.1. un 3.2. apakšpunktā minētajiem rādītājiem;

3.3.3. sūdzībām par KPI rīcību un pieņemtajiem lēmumiem, pildot Līgumā noteikto valsts pārvaldes uzdevumu;

3.3.4. darbības atbilstības spēkā esošo normatīvo aktu prasībām.

3.4. Ministrijai, pārraugot valsts pārvaldes uzdevuma izpildi, ir tiesības:

3.4.1. pieprasīt no KPI jebkuru informāciju par valsts pārvaldes uzdevuma izpildi (tai skaitā, bet ne tikai, par būvspeciālistu kompetences novērtēšanas un patstāvīgās prakses uzraudzības procesu), ieņēmumiem no pakalpojumu maksas un līdzekļu izlietojumu;

3.4.2. konstatējot izpildes kvalitātes neatbilstības deleģēto uzdevumu izpildē, dot rakstveida norādījumus, kā arī noteikt termiņus trūkumu novēršanai;

3.4.3. lai pārliecinātos par deleģēto uzdevumu izpildes atbilstību līguma un normatīvo aktu prasībām, Ministrija ir tiesīga pēc saviem ieskatiem pieaicināt ekspertus vai citus speciālistus.

3.5. KPI iesniedz Ministrijai tās pieprasīto informāciju par valsts pārvaldes uzdevuma izpildes gaitu, ieņēmumiem no pakalpojumu maksas un to izlietošanu, 10 darba dienu laikā pēc pieprasījuma saņemšanas, ja pieprasījumā nav norādīts cits termiņš.

3.6. KPI reizi gadā, līdz 1.aprīlim iesniedz Ministrijai ziņojumu par valsts pārvaldes uzdevuma izpildes gaitu iepriekšējā gadā, analīzi un prognozēm par situāciju nozarē, t.sk. iekļaujot šādu informāciju:

3.6.1. organizēto būvspeciālistu eksāmenu (pārbaužu) skaits, iekļaujot informāciju par saņemto pretendentu pieteikumu skaitu, izdoto sertifikātu skaitu, būvspeciālistu eksāmenu nenokārtojušo pretendentu skaitu;

3.6.2. aktīvo būvspeciālistu skaita izmaiņas pa darbības sfērām;

3.6.3. saņemto sūdzību skaitu par būvspeciālistiem, to veidi un pieņemtie lēmumi;

3.6.4. informāciju par padziļinātās pārbaudes atlases ietvaros visbiežāk identificētajiem riskiem, veiktajām padziļinātajām pārbaudēm un to rezultātiem.

3.7. KPI veic savas rīcības un lēmumu iekšējo kontroli un ikgadēju auditu saskaņā ar LVS EN ISO/IEC 17024:2012 „Atbilstības novērtēšana. Vispārīgās prasības personu sertificēšanas institūcijām (ISO/IEC 17024:2012)” (turpmāk – LVS EN ISO/IEC 17024:2012) 10.2.6. apakšpunktu.

3.8. KPI līdz kārtējā gada 1. aprīlim iesniedz Ministrijai zvērināta revidenta auditētu darbības pārskatu par iepriekšējā kalendārā gadā Līgumā noteikto uzdevumu izpildi, veikto patstāvīgās prakses uzraudzību, pārbaužu skaitu un ieņēmumiem no pakalpojumu maksas un līdzekļu izlietojumu.

3.9. Ministrijai ir tiesības pieprasīt un saturiski vērtēt Līguma 4.1. apakšpunktā minēto dokumentu saturu, kā arī citu ar būvspeciālistu kompetences pārbaudi un patstāvīgās prakses uzraudzību saistīto informāciju.

**4. Valsts pārvaldes uzdevuma izpildes ietvaros Saskaņojamie dokumenti un personāls**

4.1. Ar Ministriju ir saskaņojami šādi KPI dokumenti un to izmaiņas:

4.1.1. būvspeciālistu kompetences pārbaudes saturs un kārtība;

4.1.2. minimālā praktiskā darba pieredzes programma;

4.1.3. būvspeciālistu patstāvīgās prakses pārbaudes apjoms un kārtība;

4.1.4. profesionālās pilnveides pasākumu tēmas un apjoma saraksts;

4.1.5. sertifikāta paraugu papīra dokumenta formā;

4.1.6. būvspeciālistu praktiskās pieredzes klasifikators (ja piemēro);

4.1.7. sūdzību vai KPI rīcībā esošās informācijas par būvspeciālista profesionālās darbības pārkāpumiem izskatīšanas kārtība;

4.2. KPI trīs mēnešu laikā pēc Līguma noslēgšanas izstrādā un saskaņo ar Ministriju fizisko personu datu apstrādes pārvaldības kārtību.

4.3. KPI publicē savā tīmekļa vietnē Būvspeciālistu profesionālās ētikas kodeksu.

4.4. Līguma 4.1. apakšpunktā minētie dokumenti vai to izmaiņas ir spēkā pēc to saskaņošanas ar Ministriju.

4.5. Ar Ministriju saskaņojamas KPI personāla izmaiņas, ja KPI paredzējusi KPI vadītāja, KPI vadītāja vietnieka, KPI piesaistīto ekspertu vai KPI jurista maiņu.

4.6. Ministrijai ir tiesības ierosināt Biedrību veikt izmaiņas KPI personāla sastāvā, ja KPI personāls neatbilst normatīvo aktu vai Rīkojuma prasībām, kā arī Līguma 5.3. apakšpunktā minētajā gadījumā.

**5. Kompetences pārbaudes iestādes vadītājs**

5.1. Valsts pārvaldes uzdevuma izpildi īsteno un nodrošināšana fiziska persona (turpmāk – KPI vadītājs). KPI vadītāju saskaņo ar Ministriju.

5.2. KPI vadītājam ir jābūt ar nevainojamu reputāciju un vismaz trīs gadu pieredzi personāla sertificēšanas jomā.

5.3. KPI trīs mēnešu laikā pēc Līguma noslēgšanas saskaņo ar Ministriju personu, kura aizvietos KPI vadītāju prombūtnes laikā. Personai, kura aizvieto KPI vadītāju ir jābūt ar nevainojamu reputāciju un vismaz viena gada pieredzi personāla sertificēšanas jomā.

5.4. Ministrijai ir tiesības ierosināt Biedrībai KPI vadītāja maiņu, iesniedzot Biedrībai rakstveida ierosinājumu, ja KPI:

5.4.1. nav izpildījis kādu no Līguma 3.1.1., 3.1.2. un 3.2. apakšpunktā minētajiem rādītājiem;

5.4.2. viena kalendāra gada ietvaros četras reizes nav izpildījis Līguma 3.1.3.apakšpunktā minēto rādītāju;

5.4.3. valsts pārvaldes uzdevuma izpildes ietvaros būtiski vai sistemātiski nav ievērojis normatīvo aktu prasības vai Līguma nosacījumus;

5.4.4. KPI noteiktajā termiņā nav saskaņojis ar Ministriju personu, kas aizvieto KPI vadītāju prombūtnes laikā vai nav ievērojis Līguma 4.5. un 4.6. prasības attiecībā uz KPI personāla maiņu;

5.4.5. Līgumā noteiktajos termiņos nav iesniedzis kādu no Līgumā minētajiem dokumentiem vai Līgumā noteiktajā termiņā nav izpildījis kādu no Līgumā paredzētajiem pienākumiem.

**6. Būvspeciālistu kompetences novērtēšana un patstāvīgās prakses uzraudzība**

6.1. KPI nodrošina savlaicīgu un kvalitatīvu būvspeciālistu patstāvīgās prakses uzraudzību, tai skaitā saņemto sūdzību un informācijas par būvspeciālistu patstāvīgās prakses pārkāpumiem izvērtēšanu un lēmumu pieņemšanu, kā arī atklātu, caurspīdīgu un izsekojamu lēmumu pieņemšanas procesu. Izdodot administratīvos aktus valsts pārvaldes uzdevuma izpildes ietvaros, KPI ievēro likumā “Par interešu konflikta novēršanu valsts amatpersonu darbībā” noteiktās prasības.

6.2. Ministrijai ir tiesības piedalīties jebkurā būvspeciālistu kompetences novērtēšanas un patstāvīgās prakses uzraudzības procesā.

6.3. KPI nodrošina ar valsts pārvaldes uzdevumu izpildi saistītās informācijas uzturēšanu un aktualizēšanu Būvniecības informācijas sistēmā būvspeciālistu reģistrā. Informācija par KPI pieņemtajiem lēmumiem Būvniecības informācijas sistēmā ir aktualizējama trīs darba dienu laikā.

6.4. KPI, izpildot valsts pārvaldes uzdevumu, ievēro Administratīvā procesa likumu un normatīvos aktus, kas noteic būvspeciālistu kompetences novērtēšanu un patstāvīgās prakses uzraudzību, izdodot administratīvo aktu valsts pārvaldes uzdevuma izpildes ietvaros.

6.5. KPI nodrošina, ka kalendāra gada laikā izlases veidā tiek veikta padziļināta patstāvīgās prakses pārbaude 1% būvspeciālistu no kopējā KPI valsts pārvaldes uzdevuma izpildes ietvaros uzraugāmo būvspeciālistu skaita katrā darbības sfērā, bet ne mazāk kā vienam būvspeciālistam katrā darbības sfērā. Kritērijus, pēc kuriem tiek atlasīti būvspeciālisti, kuru patstāvīgo praksi tiek plānots pārbaudīt padziļinātās pārbaudes ietvaros, ietver KPI iekšējos dokumentos.

6.6. KPI būvspeciālistu uzraudzības periods, par kuru tiek saņemta būvspeciālistu patstāvīgās prakses uzraudzības gada maksa un sniegti ziņojumi par valsts pārvaldes uzdevuma izpildes gaitu, ir kalendārais gads – katru gadu no 1.janvāra līdz 31.decembrim.

**7. Būvspeciālistu kompetences paaugstināšana**

7.1. KPI apkopo informāciju par labo praksi valsts pārvaldes uzdevuma izpildes ietvaros uzraugāmo būvspeciālistu darbības sfērās, kā arī KPI darbības ietvaros iegūto informāciju par labai praksei neatbilstošu profesionālo darbību. Vadoties no šajā Līguma apakšpunktā apkopotās informācijas, KPI sniedz ieteikumus būvspeciālistiem.

7.2. Līguma 7.1. apakšpunktā minēto informāciju KPI publicē savā tīmekļa vietnē.

7.3. Biedrībai ir tiesības publicēt savā tīmekļa vietnē aktuālo pieejamo informāciju par citu personu organizētajiem mācību kursiem būvspeciālistu kvalifikācijas paaugstināšanai.

7.4. KPI ir pienākums piedalīties ar KPI saistīto būvniecības jomas būvinženiera vai saistītu inženierzinātnes profesiju standartu un nozares kvalifikācijas struktūras aktualizēšanā.

7.5. KPI, saskaņojot ar Ministriju, izstrādā nozares standartus, vadlīnijas, darbu veikšanas specifikācijas u.c. dokumentāciju un organizē būvspeciālistiem bezmaksas neformālās izglītības kompetences paaugstināšanas pasākumus (lekcijas, semināri kursi u.c. apmācības), kas veicina labās prakses ieviešanu būvniecības nozarē.

**8. Norēķinu kārtība par valsts pārvaldes uzdevuma izpildi**

8.1. Biedrība deleģēto valsts pārvaldes uzdevumu izpildei nepieciešamos līdzekļus nodrošina no pakalpojumu maksas par sertificēšanas darbībām un patstāvīgās prakses uzraudzības gada maksas ieņēmumiem.

8.2. Par sertificēšanas pakalpojumiem saņemtos līdzekļus Biedrība izmanto vienīgi KPI deleģētā valsts pārvaldes uzdevuma izpildes nodrošināšanai.

8.3. Gadījumā, ja Biedrība valsts pārvaldes uzdevumu izpildei paredzētos līdzekļus izmanto citiem, ar valsts pārvaldes uzdevumu izpildi nesaistītiem mērķiem, Biedrība nodrošina izlietoto līdzekļu atmaksāšanu no līdzekļiem, kas iegūti no Biedrības saimnieciskās darbības vai citiem ienākumiem, uz KPI norēķina kontu, kas paredzēts valsts pārvaldes uzdevumu izpildei.

8.4. Deleģētos valsts pārvaldes uzdevumus KPI izpilda, izmantojot Biedrības rīcībā esošos līdzekļus.

**9. Saistību pastiprinājumu un zaudējumu atlīdzināšana**

9.1. Valstij nodarītos zaudējumus, izpildot valsts pārvaldes uzdevumu, Biedrība sedz saskaņā ar Valsts pārvaldes iekārtas likuma 44. pantu.

9.2. Ministrija iesniedz informāciju Biedrībai par Ministrijā saņemtu privātpersonas pieteikumu par zaudējumu atlīdzināšanu saskaņā ar Valsts pārvaldes iestāžu nodarīto zaudējumu atlīdzināšanas likumu (turpmāk – Atlīdzināšanas likums).

9.3. Ministrijai ir tiesības saskaņā ar Atlīdzināšanas likumu izvērtēt un regresa kārtībā piedzīt no Biedrības pilnu vai daļēju zaudējuma atlīdzinājumu, kas Ministrijai radies KPI rīcības dēļ, izpildot Līgumā deleģēto valsts pārvaldes uzdevumu.

**10. Pušu savstarpējās informācijas un dokumentu aprite**

10.1. Līguma izpilde notiek Ministrijas valsts sekretāra vietnieka būvniecības un mājokļu politikas jautājumos uzraudzībā.

10.2. Informācijas apmaiņu, kas nepieciešama Līguma īstenošanas, uzraudzības un kontroles nodrošināšanai, Puses veic Latvijas Republikas normatīvajos aktos noteiktajā kārtībā. Puses piekrīt, ka informācijas apmaiņa tiek veikta arī elektroniskā formā. Ministrijas elektroniskā pasta adrese ir pasts@em.gov.lv, KPI elektroniskā pasta adrese ir \_\_\_\_\_\_\_\_\_\_\_.

10.3. Par rekvizītu vai kontaktinformācijas maiņu Puses informē piecu darba dienu laikā.

**11. Nepārvarama vara**

11.1. Puses tiek atbrīvotas no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi nepārvaramas varas iestāšanās rezultātā. Līgumā par nepārvaramas varas apstākļiem atzīst notikumu, no kura nav iespējams izvairīties un kura sekas nav iespējams pārvarēt, kuru Līguma slēgšanas brīdī nebija iespējams paredzēt, kas nav radies Puses vai tā kontrolē esošas personas kļūdas vai rīcības dēļ, kas padara saistību izpildi ne tikai apgrūtinošu, bet arī neiespējamu (piemēram, dabas katastrofas, ūdens plūdi, uguns nelaime, zemestrīce un citas stihiskas nelaimes, kā arī karš un karadarbība, streiki un citi apstākļi, kas neiekļaujas pušu iespējamās kontroles robežās).

11.2. Pusei, kas nokļuvusi nepārvaramas varas apstākļos, bez kavēšanās, ne vēlāk kā trīs darba dienu laikā pēc nepārvaramas varas iestāšanās, rakstveidā informē otru Pusi, pievienojot izziņu, kuru izsniegušas kompetentas iestādes un kura satur minēto apstākļu apstiprinājumu un raksturojumu.

**12. Līguma spēkā stāšanās, tā darbības termiņš, grozīšana un izbeigšana**

12.1. Līgums stājas spēkā ar abpusējas parakstīšanas brīdi un ir spēkā līdz tajā noteikto saistību pilnīgai izpildei. Valsts pārvaldes uzdevuma deleģējums ir spēkā līdz 2034.gada 31.decembrim.

12.2. Līgumu var grozīt, Pusēm savstarpēji rakstveidā vienojoties. Visi grozījumi Līgumā noformējami kā Līguma pielikumi, kas kļūst par Līguma neatņemamu sastāvdaļu un stājas spēkā no abpusējas parakstīšanas brīža.

12.3. Kādam no Līguma noteikumiem zaudējot spēku normatīvo aktu izmaiņu gadījumā, pārējie Līguma noteikumi paliek spēkā. Šādā gadījumā Pusēm ir pienākums piemērot Līguma noteikumus atbilstoši spēkā esošajiem normatīvajiem aktiem.

12.4. Puses vienojas, ka Līgums ir saistošs Pušu saistību un tiesību pārņēmējiem, izņemot gadījumā, ja deleģēto funkciju nodod citai institūcijai ar normatīvo tiesību aktu.

12.5. Puses Līgumu var uzteikt bez iemesla, ievērojot viena gada uzteikuma termiņu, par uzteikumu rakstveidā informējot otru pusi, ievērojot viena gada uzteikuma termiņu. Biedrības valsts pārvaldes uzdevuma izpildes uzteikums nav atsaucams pēc rakstveida brīdinājuma nosūtīšanas Ministrijai. Valsts pārvaldes uzdevuma izpilde ir uzskatāma par pārtrauktu ar šajā apakšpunktā noteiktā brīdinājuma termiņa notecēšanu.

12.6. Ja Ministrija vienpusēji atsauc valsts pārvaldes uzdevuma deleģējumu Līguma 12.7. apakšpunktā minētajos gadījumos, Ministrijai ir tiesības ar Līguma 12.7. apakšpunktā minētā brīdinājuma nosūtīšanas dienu pieprasīt no apdrošinātāja vai kredītiestādes Līguma 2.2.2. apakšpunktā minēto neatsaucamo pirmā pieprasījumu garantijas summu pilnā apmērā.

12.7. Ministrija ir tiesīga vienpusēji atsaukt valsts pārvaldes uzdevuma deleģējumu, par to trīs kalendāros mēnešus iepriekš rakstveidā brīdinot Biedrību, ja:

12.7.1. Biedrība veic darbības, kas kaitē vai var kaitēt nākotnē valsts vai Ministrijas tēlam vai darbībai;

12.7.2. Biedrība, saņemot Ministrijas Līguma 5.3. apakšpunktā minēto ierosinājumu, nav veikusi nepieciešamās darbības, lai nodrošinātu Līguma izpildi, nav izvērtējusi KPI vadītāja darbību un pieņēmusi lēmumu viena mēneša laikā no Ministrijas atbilstoša ierosinājuma saņemšanas;

12.7.3. Ministrija trīs reizes ir ierosinājusi KPI vadītāja maiņu;

12.7.4. normatīvajos aktos noteiktajā kārtībā Biedrība ir atzīta par maksātnespējīgu;

12.7.5. KPI ir veikusi rupju normatīvo aktu vai LVS EN ISO/IEC 17024:2012 pārkāpumu;

12.7.6. KPI neievēro Līguma nosacījumus un nepilda Līgumā noteiktos pienākumus.

12.8. Biedrība pēc valsts pārvaldes uzdevuma deleģējuma atsaukšanas vai valsts pārvaldes uzdevuma izpildes pārtraukšanas viena mēneša laikā:

12.8.1. iesniedz Ministrijai zvērināta revidenta auditētu valsts pārvaldes uzdevuma izpildes darbības pārskatu par ieņēmumiem no pakalpojumu maksas un līdzekļu izlietojumu par pēdējo darbības gadu;

12.8.2. atmaksā uz Ministrijas norēķina kontu valsts pārvaldes uzdevuma izpildes ietvaros saņemtās samaksas atlikumu uz valsts pārvaldes uzdevuma izpildes pārvaldes uzdevuma deleģējuma izbeigšanās dienu (Līguma 12.1. apakšpunkts);

12.8.3. nodod Ministrijai informāciju par valsts pārvaldes uzdevuma izpilde ietvaros saņemtajiem ieņēmumiem no pakalpojumu maksas un to izlietošanu;

12.8.4. nodod Ministrijai ar pieņemšanas un nodošanas aktu visu ar valsts pārvaldes uzdevumu izpildi saistīto un izstrādāto dokumentāciju (tai skaitā, bet ne tikai, būvspeciālistu lietas, administratīvo lietu materiālus saistībā ar būvspeciālistiem) un informāciju (ciktāl šie dokumenti un informācija nav pieejama Būvniecības informācijas sistēmā);

12.8.5. iesniedz Ministrijai Līguma 3.6. apakšpunktā minēto informāciju par laika periodu no pēdējās šīs informācijas sniegšanas dienas līdz valsts pārvaldes uzdevuma deleģējuma atsaukšanas vai valsts pārvaldes uzdevuma izpildes pārtraukšanas dienai.

**13. Citi noteikumi**

13.1. Biedrība vai KPI nekavējoties informē Ministriju par jebkurām procedūras vai organizācijas izmaiņām, kas var ietekmēt šī Līguma izpildi, kā arī par visiem notikumiem, kas var būtiski kaitēt valsts pārvaldes uzdevuma izpildei.

13.2. KPI nodrošina savlaicīgu informācijas apmaiņu Iekšējā tirgus informācijas sistēmā (IMI) ar Eiropas Savienības dalībvalstu iestādēm par būvspeciālistiem, kuriem KPI veic patstāvīgās prakses uzraudzību.

13.3. KPI viena mēneša laikā no Līguma abpusējās parakstīšanas dienas publicē un patstāvīgi savā tīmekļa vietnē un vienotajā portālā Latvija.lv uztur informāciju par sniegtajiem pakalpojumiem kompetences novērtēšanā, patstāvīgās prakses uzraudzībā un profesionālās kvalifikācijas atzīšanas jomā.

13.4. Ja Ministrija no KPI ir saņēmusi ierosinājumus Būvniecības informācijas sistēmas pilnveidošanai, tad 10 darba dienu laikā no ierosinājuma saņemšanas Ministrija rīko kopīgu sanāksmi ar KPI un Būvniecības valsts kontroles biroja pārstāvjiem.

13.5. Visi strīdi un nesaskaņas, kas rodas starp Pusēm, tiek risināti sarunu ceļā. Ja sarunu ceļā vienošanās netiek panākta, visi strīdi tiek risināti Latvijas Republikas normatīvajos aktos noteiktajā kārtībā tiesā.

13.6. Ja kāda no Pusēm nespēj pildīt Līgumā noteiktās saistības, tā nekavējoties paziņo par to otrai Pusei, un Puses savstarpēji vienojas par turpmāko rīcību.

13.7.  Līguma parakstīšanas datums ir pēdējā pievienotā droša elektroniskā paraksta un tā laika zīmoga datums. Pusēm ir pieejams abpusēji parakstīts Līgums elektroniskā formātā.

**14. Pušu paraksti**

|  |  |
| --- | --- |
| **Ekonomikas ministrija**Vienotais reģistrācijas Nr.90000086008Brīvības iela 55, Rīgā, LV–1519**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**ekonomikas ministrs Viktors Valainis | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

ŠIS DOKUMENTS IR PARAKSTĪTS ELEKTRONISKI AR DROŠU ELEKTRONISKO PARAKSTU UN SATUR LAIKA ZĪMOGU